Danmarks EM-hold 1992 er det mest succesfulde landshold i dansk fodbolds historie. Det vandt EM-slutrunden i 1992 efter at være inviteret som erstatning for Jugoslavien, der egentlig var kvalificeret, men som var blevet udelukket fra turneringen på grund af krigen i Bosnien-Hercegovina. Danmark fik tilbuddet om at træde ind i stedet for Jugoslavien, idet holdet var blevet nummer to i den kvalifikationspulje, som Jugoslavien havde vundet.